दसवीं-12वीं में इस बार सबके नतीजे किसी का रिजल्ट नहीं रोका जाएगा
दसवीं-12वीं बोर्ड में इस बार सभी विद्यार्थियों के नतीजे घोषित होंगे। रिजल्ट के मामले में माध्यमिक शिक्षा मंडल (माशिमं) इस बार जीरो पेंडेंसी की तैयारी कर रहा है। पिछली बार बोर्ड में हजार से ज्यादा विद्यार्थियों के नतीजे रोके गए थे। इसमें नामांकन फार्म में नाम व इसी तरह की छोटी-छोटी जानकारी अधूरी होने के कारण सबसे ज्यादा विद्यार्थियों के परिणाम रूके गए थे। इस बार भी ऐसी नौबत न आए, इसके लिए माशिमं ने तैयारियां शुरू कर दी है। अफसरों का कहना है कि जिन विद्यार्थियों के आवेदन में कमी रह गई है, उसके संबंध में जानकारी संभागीय कार्यालय के माध्यम मांगी जा रही है। इसके लिए उन्हें निर्देश जारी किए गए हैं।
बोर्ड परीक्षा दस फरवरी से शुरू है। 9 मार्च को बारहवीं का आखिरी पर्चा होगा। इससे पहले माशिमं से मूल्यांकन की तैयारियां की जा रही है। इस संबंध में तीन मार्च को माशिमं के अफसर, मूल्यांकन प्रभारी व जिला शिक्षा अधिकारियों की वीडियो कांफ्रेंसिंग के माध्यम बैठक लेंगे। पिछले कुछ बरसों से माशिमं बोर्ड के नतीजे पहले तो जारी कर रहा है, लेकिन इस हड़बड़ी में सैकड़ों विद्यार्थियों के नतीजे रोके जाते रहे हैं। ये नतीजे जारी होने में ज्यादा समय लगता है। कई नतीजे तो तीन-चार महीने बाद जारी होते हैं लेकिन इस बार सभी विद्यार्थियों के नतीजे एक साथ जारी करने की तैयारी है। गौरतलब है कि बोर्ड परीक्षाओं का मूल्यांकन 7 मार्च से शुरू होगा। इस बार दसवीं बोर्ड के नतीजे पहले जारी करने की तैयारी की जा रही है।
12 वीं में एक नकलची
बुधवार को हुई बारहवीं की परीक्षा में एक नकल का प्रकरण बना। यह दंतेवाड़ा के एक सेंटर से था। इसके अलावा कहीं नकल से संबंधित कोई प्रकरण नहीं बना। दसवीं-बारहवीं की बोर्ड परीक्षा में इस बार नकल के कम मामले बने हैं। यह संख्या करीब 60 से 70 तक है।
पिछले कुछ बरसों में हुए बोर्ड परीक्षाओं के नकल से संबंधित आंकड़े में गिरावट आई है।
दसवीं बोर्ड का आखिरी पर्चा आज
दस मार्च से शुरू हुई कक्षा दसवीं का आखिरी पर्चा गुरुवार को होगा। पर्यावरण की परीक्षा के साथ यह परीक्षा खत्म हो जाएगी। यह पर्चा सामान्यतः: आसान पर्चे माने जाते हैं। पहले बोर्ड परीक्षाएं पर्यावरण के पर्चे के साथ शुरू होती थी। लेकिन इस बार सिस्टम बदला गया। यह आखिरी पर्चे के रूप में रखा गया है। दसवीं में चार लाख से ज्यादा परीक्षार्थी शामिल हुए हैं।
hin_Deva hin_Deva hin_Deva mag_Deva hin_Deva hin_Deva hin_Deva hin_Deva